# Številka: 024-11/2023-1630-169

# Datum: 15. 4. 2025

|  |  |  |  |
| --- | --- | --- | --- |
| **Različica** | **Datum** | **Verzija** | **Komentar** |
| Marec 2024 | 29. 3. 2024 | Osnovna verzija | / |
| Julij 2024 | 12. 7. 2024 | Prva sprememba | Upoštevajoč Spremembo prve dopolnitve povabila razvojnim svetom regij za pripravo in podpis dopolnitev dogovorov za razvoj regij (čistopis) z dne 24. 6. 2024 se v točki 2 »Posebnih pogojev, ki jih mora izpolnjevati vlagatelj oz. projekt«, spremeni delež sofinanciranja upravičenih stroškov v okviru posameznega projekta, in sicer iz 80 % na 60 %.  Ostali popravki so tehnične narave in se nanašajo na spremembo besedne zveze »oddaja vloge NPO«. V spremenjenih podrobnejših usmeritvah se besedna zveza sedaj glasi »oddaja dokumentacije za vlogo za NPO« (popravljeno v točki 3 in 4 »Posebnih pogojev, ki jih mora izpolnjevati vlagatelj oz. projekt«, ter v poglavju »Roki in način oddaje vloge NPO«). |
| Februar 2025 | 4. 2. 2025 | Druga sprememba | V poglavju »Predmet Povabila« se doda 5. odstavek, ki kot inkubiranca opredeljuje tudi socialno podjetje. |
| April 2025 | 15.4.2025 | Tretja sprememba | V poglavju Pogoji, ki jih mora vlagatelj izpolnjevati najkasneje do oddaje vloge za NPO se v točki 11 Posebnih pogojev, ki jih mora izpolnjevati vlagatelj doda odstavek: »Sestavni del investicijske dokumentacije mora biti tudi izračun finančne vrzeli, izdelan skladno z Uredbo (EU, Euratom) 2018/1046, Uredbo (EU) št. 1303/2013 in Uredbo EU 480/2014 ter dokumentom Evropske komisije Guide to Cost-Benefit Analysis of Investment Projects – Economical appraisal tool for Cohesion Policy 2014–2020.Če se projekt izvaja v več fazah, se finančna vrzel izdeluje za fazo, ki je predmet vloge.« |

# PODROBNEJŠE VSEBINSKE USMERITVE ZA PODJETNIŠKE INKUBATORJE, APRIL 2025

# NAMEN, PREDMET, CILJI IN KAZALNIKI POVABILA – INKUBATORJI

**Namen Povabila**

Namen Povabila je uvrščanje projektov ki se nanašajo na inkubatorje, v dogovor za razvoj regij. V dogovor se lahko uvršča gradnjo novih ali razširitev obstoječih inkubatorjev, s čimer se bodo vzpostavile nove uporabne površine inkubatorjev, namenjene izvajanju podjetniške dejavnosti, in zagotovili pogoji za rast in razvoj podjetij.

Inkubatorji bodo nudili potrebno podporo (zagotavljanje infrastrukturnih pogojev in nudenje podpornih storitev) za nastanek in rast ter razvoj novih podjetij, hkrati pa bodo predstavljali spodbudno okolje oziroma stičišče sodelovanja med podjetji ter raziskovalno in izobraževalno sfero za prenos znanja, skupne RRI projekte, prestrukturiranje in razvoj gospodarstva. Ustvarjanje in rast novih podjetij je pomembno z vidika zagotavljanja novih poslovnih možnosti in prispevka k ustvarjanju novih delovnih mest.

**Predmet Povabila**

Predmet Povabila je gradnja[[1]](#footnote-1) ali razširitev objekta (povečanje uporabnih površin inkubatorja, ki že deluje) in nakup opreme ter drugih opredmetenih in neopredmetenih osnovnih sredstev, potrebnih za delovanje inkubatorja. Predmet Povabila ni obnova že obstoječe infrastrukture, razen kadar ta predstavlja pogoj za gradnjo novih ali razširitev obstoječih inkubatorjev.

Kot upravičena investicija v inkubator se šteje:

* gradnja/obnova objekta (in pripadajoče infrastrukture, kot so parkirišča ipd.) in nakup opreme ter drugih opredmetenih in neopredmetenih osnovnih sredstev, potrebnih za delovanje inkubatorja.

Inkubator je instrument podpornega okolja za podjetništvo, katerega osnovni namen je nudenje podpore (zagotavljanje fizične lokacije za delovanje podjetij in nudenje podpornih storitev) za nastanek, rast in razvoj podjetij (inkubirancev) ter povečanje stopnje njihovega preživetja. Je kraj oziroma prostor, kjer;

* se inkubiranci nahajajo na relativno omejenem prostoru, vključno z zagotovitvijo modularnih poslopij, in ki ga vodi ustrezno usposobljen upravljavec inkubatorja;
* inkubiranci koristijo skupno tehnično infrastrukturo, ki jim omogoča poslovanje in znižuje režijske (posredne) stroške poslovanja:
* so inkubiranci deležni podpornih storitev za podjetništvo (kot so računovodstvo, poslovno načrtovanje in menedžerska znanja, raznovrstna usposabljanja in delavnice, coaching, mentoriranje, storitve pravnega svetovanja, financiranja) in imajo dostop do formalnih in neformalnih podjetniških povezav (networking ipd.);
* so lahko locirana podporna podjetja in javni zavodi, ki opravljajo dejavnosti, ki ne sodijo v osnovno dejavnost inkubiranja, so pa z inkubiranjem tesno povezani, pri čemer je ta povezanost ustrezno utemeljena v predlogu poslovnega načrta inkubatorja. Pri tem izpostavljamo na primer izvajanje izobraževalnih, raziskovalnih, svetovalnih in drugih dejavnosti, ki se formalno in neformalno povezujejo z inkubiranci za izvajanje njihove predvidene dejavnosti in za izvajanje raziskovalnih in drugih projektov, povezanih s prenosom znanja, razvijanjem kompetenc, poklicnim usmerjanjem mladih, spodbujanjem podjetništva idr.

Kot inkubiranec se šteje inovativno podjetje ali posameznik kot nosilec poslovne zamisli, ki je vpisan manj kot tri (3) leta v ustrezen register poslovnih subjektov in je vključen v posamezen inkubator, uporablja storitve in infrastrukturo inkubatorja ter ima z njim pogodbeno urejen odnos. Treba je upoštevati tudi, da je lahko inkubiranec v inkubatorju praviloma le dokler ne doseže maksimalne starosti za inkubacijo, kar pomeni praviloma pet (5) let od prvega vpisa v ustrezen register poslovnih subjektov.

Kot inkubiranec se lahko šteje tudi socialno podjetje registrirano v skladu z Zakonom o socialnem podjetništvu (ZSocP; Uradni list RS, št. 20/11, 90/14 – ZDU-1I in 13/18)[[2]](#footnote-2), ki je vpisano manj kot tri (3) leta v ustrezen register poslovnih subjektov ter je vodeno v evidenci socialnih podjetij Ministrstva za gospodarstvo, turizem in šport in je vključeno v posamezen inkubator, uporablja storitve in infrastrukturo inkubatorja ter ima z njim pogodbeno urejen odnos. Za socialno podjetje prav tako velja, da je lahko v inkubatorju praviloma le dokler ne doseže maksimalne starosti za inkubacijo, kar pomeni praviloma pet (5) let od prvega vpisa v ustrezen register poslovnih subjektov.

V okviru inkubatorja mora biti inkubirancem namenjenih najmanj 60 % novo opremljenih površin inkubatorja. V t. i. uporabne površine inkubatorja se bodo štele pisarne za inkubirance, co-working prostori, skupne delavnice, prostori, ki so potrebni za industrijske raziskave in eksperimentalni razvoj, ki se izvaja v okviru inkubatorja, ter sejne sobe, ki so namenjene inkubirancem.

Največ 40 % novo opremljenih površin inkubatorja lahko predstavljajo t. i. ostale površine inkubatorja – prostori za upravljavca inkubatorja, hodniki, utility in toaletni prostori, skladišča, prostori za gostinske dejavnosti, prostori za podporna podjetja in druge dejavnosti, ki se povezujejo z osnovnim namenom inkubatorja ter morebitne konferenčne dvorane (ki niso prvenstveno namenjene inkubirancem, se bodo pa v njih praviloma izvajali razni dogodki in izobraževanja za podjetja, nevladne in druge organizacije, posameznike, druge zainteresirane skupine, ki bodo namenjeni spodbujanju podjetništva, digitalizacije, krožnega gospodarstva, zelene ekonomije ipd., ki so v skladu s poslovnim načrtom in programsko usmeritvijo inkubatorja ter prednostnimi področji Slovenske strategije trajnostne pametne specializacije (S5) in specializacijo regije).

Zgolj gradnja/obnova ali zgolj nakup opreme ni upravičena investicija.

V okviru projekta so upravičeni tudi drugi ukrepi, ki se nanašajo na ureditev površin inkubatorja, ki je predmet Povabila, ob pogoju, da je lastnik teh površin upravičenec. Ti ukrepi so na primer gradnja opornih zidov (če je gradnja potrebna za zaščito površin in/ali upravičene javne gospodarske infrastrukture), čiščenje in odvoz odpadkov, niveliranje površin, rušenje morebitnih obstoječih objektov in drugi omilitveni ukrepi, ki so potrebni za doseganje skladnosti projekta z načelom, da se ne škoduje bistveno.

Upravičena je investicija, ki je po zaključku celovita, kar pomeni, da ima inkubator po zaključku projekta zagotovljeno vso potrebno infrastrukturo za nemoteno delovanje. Infrastruktura, ki je predmet sofinanciranja, mora biti v lasti upravičenca še najmanj pet (5) let od datuma zaključka projekta.

Projekt, ki je predmet Povabila oziroma vloge za neposredno potrditev operacije (v nadaljnjem besedilu: vloga za NPO), mora biti zaključen (izvedene vse aktivnosti v okviru projekta) najkasneje do 30. 10. 2029.

**Cilji**

**Splošni cilji projekta:**

* vzpostavitev novih (uporabnih) površin inkubatorjev,
* krepitev podjetniške kulture v regiji,
* izboljšanje podpornega okolja za razvoj podjetništva v regiji,
* pospeševanje splošnega gospodarskega razvoja v regiji,
* spodbujanje inovativnosti, podjetništva in podjetnosti v regiji,
* krepitev inovacijske in podjetniške kulture v regiji,
* aktiviranje inovacijskega in podjetniškega potenciala v regiji.

**Specifični cilji projekta:**

* zagon novih podjetij v regiji,
* identificiranje novih podjetniških idej v regiji,
* ustvarjanje novih delovnih mest in zaposlovanje v regiji,
* dvig nivoja podjetniškega znanja za zagon in vodenje podjetij v regiji,
* realizacija podjetniških idej oziroma novih programov v praksi ter podpora ustvarjanju delovnih mest v regiji,
* spodbujanje inovacij v regiji z uvajanjem novih izdelkov in storitev na trg,
* razvojno povezovanje v regiji z institucijami znanja doma in v tujini.

**Kazalniki**

**Specifični kazalniki učinka:**

* + število podprtih investicijskih projektov,
  + površina novo zgrajenega/razširjenega inkubatorja (v m2),
  + uporabna površina novo zgrajenega/razširjenega inkubatorja (v m2).

**Kazalniki učinka iz Programa evropske kohezijske politike v obdobju 2021–2027 v Sloveniji:**

* RCO04 Podjetja z nefinančno podporo.

**Specifični kazalniki rezultata:**

* zasedenost novo urejenih uporabnih površin namenjenih inkubirancem v zgrajenem podjetniškem inkubatorju v obdobju treh let od zaključka projekta (v % glede na novo urejene uporabne površine),
* število izvedenih usposabljanj ali delavnic s področja podjetništva, financiranja, coachinga, mentoriranja, storitev pravnega svetovanja ipd., ki jih izvede upravljavec inkubatorja za vključene inkubirance, potencialne inkubirance in širšo javnost v obdobju treh let od zaključka projekta,
* število izvedenih projektov z gospodarstvom in/ali raziskovalnimi institucijami, izobraževalnimi institucijami, od tega število izvedenih projektov na prednostnih področjih S5 v obdobju treh let od zaključka operacije.

**Kazalnik rezultata iz Programa evropske kohezijske politike v obdobju 2021–2027 v Sloveniji:**

* RCR17 Nova podjetja, ki preživijo na trgu.

Na projektih se bo spremljalo doseganje kazalnikov učinka in rezultata. Kazalniki učinka se bodo dokazovali ob zaključku projekta.

Kazalniki rezultata se bodo dokazovali najkasneje tri (3) leta po zaključku projekta.

Kazalnik učinka »število podprtih investicijskih projektov« predstavlja število zaključenih projektov in je v primeru uspešno zaključenega (v smislu fizičnega zaključka vseh aktivnosti v okviru projekta, kot so gradnja, nakup opreme, informiranje in obveščanje javnosti idr.) projekta enak 1.

Kazalnik učinka »površina novo zgrajenega/razširjenega inkubatorja (v m2)« predstavlja celotno površino zgrajenega/razširjenega inkubatorja, ki je predmet projekta.

Kazalnik učinka »uporabna površina novo zgrajenega/razširjenega inkubatorja (v m2)« predstavlja velikost uporabnih površin zgrajenega/razširjenega inkubatorja, ki je predmet projekta. Za t. i. uporabne površine inkubatorja se bodo štele pisarne za inkubirance, co-working prostori, skupne delavnice, prostori, ki so potrebni za industrijske raziskave in eksperimentalni razvoj, ki se izvaja v okviru inkubatorja, ter sejne sobe, ki so namenjene uporabi izključno s strani inkubirancev.

Kazalnik učinka RCO04 »podjetja z nefinančno podporo« predstavlja število podjetij, ki bodo vključena v novo zgrajeni/razširjeni inkubator in ki bodo uporabljali storitve in infrastrukturo inkubatorja ter imeli z njim pogodbeno urejen odnos.

Kazalnik rezultata »zasedenost novo urejenih uporabnih površin namenjenih za inkubirance v zgrajenem podjetniškem inkubatorju v obdobju treh let od zaključka projekta (v % glede na novo urejene uporabne površine)« se meri kot odstotek uporabnih površin v inkubatorju, ki bodo namenjene podjetniški dejavnosti, glede na vse uporabne površine inkubatorja.

Kazalnik rezultata »število izvedenih usposabljanj ali delavnic s področja podjetništva, financiranja, coachinga, mentoriranja, storitev pravnega svetovanja ipd., ki jih izvede upravljavec inkubatorja za vključene inkubirance, potencialne inkubirance in širšo javnost v obdobju treh let od zaključka operacije« predstavlja število usposabljanj oziroma izvedenih delavnic ali usposabljanj s področja podjetništva, financiranja, coachinga, mentoriranja, storitev pravnega svetovanja, inovativnosti, internacionalizacije, prenosa tehnologij in intelektualne lastnine, spodbujanja produktivnosti ter predstavitev strategije S5 ipd., ki jih izvede upravljavec inkubatorja za vključene inkubirance, potencialne inkubirance ali širšo javnost.

Kazalnik rezultata »število izvedenih projektov z gospodarstvom in/ali raziskovalnimi institucijami, izobraževalnimi institucijami, od tega število izvedenih projektov na prednostnih področjih S5 v obdobju treh let od zaključka operacije« pomeni, da bo treba v okviru inkubatorja spodbujati sodelovanje z gospodarstvom in/ali raziskovalnimi oziroma izobraževalnimi institucijami. V ta kazalnik se bo upoštevalo na primer realizirano svetovalno pogodbo ali pogodbo o izvedbi storitev ali pogodbo o naročilu raziskav ali pogodbo o sodelovanju pri raziskavah, sklenjeno z gospodarskim subjektom in/ali raziskovalno oziroma izobraževalno institucijo. Navedene pogodbe so lahko sklenjene bodisi s strani upravljavca inkubatorja (pri čemer mora v projektu sodelovati tudi najmanj en inkubiranec) bodisi s strani inkubiranca.

Prednostna področja S5[[3]](#footnote-3):

* + Pametna mesta in skupnosti,
  + Horizontalna mreža informacijsko-komunikacijskih tehnologij (HOM IKT),
  + Zdravje-medicina,
  + Pametne stavbe in dom z lesno verigo,
  + Trajnostna pridelava hrane,
  + Mreže za prehod v krožno gospodarstvo,
  + Trajnostni turizem,
  + Mobilnost,
  + Tovarne prihodnosti,
  + Materiali kot končni produkti.

Pri evidentiranju prednostnih področij bo ta treba spremljati na nivoju podpodročja S5.

Kazalnik rezultata »nova podjetja, ki preživijo na trgu« predstavlja število podjetij, ki so bila vpisana v ustrezen register poslovnih subjektov največ eno leto pred vstopom v inkubator in bodo na trgu preživela najmanj eno leto po vstopu v inkubator.

Nedoseganje kazalnikov učinka je razlog za vračilo sredstev v celoti.

Nedoseganje kazalnikov rezultata je lahko razlog za vračilo sredstev. Sredstva bo končni prejemnik lahko vračal sorazmerno glede na odstotek nedoseženega kazalnika rezultata[[4]](#footnote-4).

# Območje izvajanja in ciljne skupine/KONČNI PREJEMNIKI

Upravičeno območje izvajanja je Republika Slovenija.

Ciljna skupina Povabila so podjetja, ki bodo poslovala v zgrajenem oziroma razširjenem inkubatorju.

Končni prejemniki (upravičenci) so samoupravne lokalne skupnosti (občine), ki so tudi vlagatelji vloge za NPO ter investitorji projekta.

# UPRAVIČENI IN NEUPRAVIČENI STROŠKI

Upravičeni stroški se presojajo, določajo in dokazujejo v skladu z določili Povabila.

**Upravičeni stroški:**

1. gradnja,
2. oprema in druga opredmetena in neopredmetena osnovna sredstva,
3. nakup nezazidanih zemljišč,
4. nakup zemljišča z objektom ali delom objekta,
5. davek na dodano vrednost,
6. storitve zunanjih izvajalcev za:
   1. izdelavo projektne ter investicijske dokumentacije,
   2. izdelavo predloga poslovnega načrta delovanja inkubatorja,
   3. pripravo vsebin, vezanih na načelo »da se ne škoduje bistveno« (DNSH) ter presojo odpornosti projekta na podnebne spremembe (angl. climate proofing),
   4. arheološka izkopavanja,
   5. varnostni načrt ter varstvo pri delu,
   6. strokovni gradbeni nadzor ter
   7. informiranje in komuniciranje.

Pri ugotavljanju upravičenosti navedenih kategorij stroškov se upoštevajo Navodila organa upravljanja o upravičenih stroških za sredstva evropske kohezijske politike v programskem obdobju 2021–2027 (https://evropskasredstva.si/evropska-kohezijska-politika/navodila-in-smernice/).

Stroški nakupa opreme so upravičeni, če so neposredno povezani in skladni s cilji projekta. Vsa oprema, ki je predmet sofinanciranja, se mora 100 % uporabljati za namen operacije.

Stroški nakupa opreme v inkubatorju so upravičeni za površine, ki so namenjene inkubirancem ter za ureditev skupnih prostorov (npr. sejne oziroma konferenčne sobe, sobe za upravo, mentorje, toaletni prostori, servisni in drugi prostori), ki so nujno potrebni za delovanje inkubatorja ter izvajanje storitev, dogodkov in izobraževanj v okviru inkubatorja:

* stroški nakupa opredmetenih osnovnih sredstev (nakup notranje opreme, kot je npr. pohištvo ter druga oprema, računalniška oprema, strojna oprema in naprave, ki so potrebne za industrijske raziskave in eksperimentalni razvoj, ki se izvaja v okviru inkubatorja oziroma ki so potrebne za delovanje inkubatorja),
* stroški nakupa neopredmetenih osnovnih sredstev (programska oprema, ki je namenjena potrebam prijavljenega projekta).

**Neupravičeni stroški:**

1. nakup opreme, namenjene za proizvodne dejavnosti (stroji),
2. nakup opreme za potrebe gostinske dejavnosti v inkubatorju,
3. gradnja in nakup opreme obstoječega inkubatorja (v primeru razširitve le-tega), razen v primeru, da je potrebna za delovanje razširjenega dela inkubatorja (npr. določena obnova/prilagoditev obstoječih prostorov, ki je posledica širitve inkubatorja, obnova klimatskih/kurilnih naprav, ki se morajo prilagoditi razširjenemu inkubatorju ipd.),
4. nakup notranje opreme (oprema, potrebna za ureditev prostorov) in druge opreme, namenjene izvajanju tržnih dejavnosti podjetij/organizacij, ki izvajajo podporne storitve v okviru inkubatorja (npr. nakup opreme za gostinsko ponudbo, nakup tehnološke, raziskovalne in druge opreme za podjetja/organizacije) in za pridružene oziroma partnerske organizacije/institucije (kot je npr. ureditev predavalnic, kabinetov, laboratorijev itd.),
5. nakup rabljene opreme in drugih rabljenih opredmetenih osnovnih sredstev,
6. nakup prevoznih sredstev (osebna ali tovorna vozila, viličarji in ostala prevozna sredstva),
7. najem ter zakup opreme in drugih opredmetenih ter neopredmetenih osnovnih sredstev,
8. stroški amortizacije nepremičnin, opreme in neopredmetenih osnovnih sredstev,
9. drugi stroški, ki v Povabilu niso opredeljeni kot upravičeni stroški.

## Postopek izbora izvajalcev aktivnosti

Upravičenec je dolžan pri izbiri izvajalcev upoštevati določila veljavnega zakona, ki ureja javno naročanje.

V primeru nakupa stvarnega premoženja je končni prejemnik dolžan upoštevati zakonodajo, ki ureja ravnanje s stvarnim premoženjem države in občin.

# OBDOBJE UPRAVIČENOSTI STROŠKOV IN OBDOBJE ZA PORABO SREDSTEV

## Obdobje za porabo sredstev in upravičenosti stroškov

Za začetek projekta se šteje datum sklepa o potrditvi DIIP s strani pristojnega organa vlagatelja.

Za zaključek izvajanja projekta se šteje zaključek vseh predvidenih aktivnosti iz vloge. Skrajni rok za zaključek izvajanja projekta v okviru Povabila je 31. 10. 2029, ko se tudi zaključi obdobje upravičenosti stroškov.

Obdobje upravičenosti stroškov se začne 1. 1. 2021, vendar ne pred datumom sklepa o potrditvi DIIP s strani pristojnega organa.

Skrajni rok za predložitev zadnjega ZZI je 31. 10. 2029. Upravičenost javnih izdatkov se zaključi 31. 12. 2029.

Dinamika izvajanja posameznega projekta oziroma upravičenosti stroškov se določi v pogodbi o sofinanciranju.

# POGOJI, KI JIH MORA VLAGATELJ IZPOLNJEVATI NAJKASNEJE DO ODDAJE VLOGE ZA NPO

|  |  |  |
| --- | --- | --- |
|  | **POGOJ** | **DOKAZILO IN NAČIN PREVERJANJA** |
| **Splošni pogoji, ki jih mora izpolnjevati upravičenec** | | |
| 1 | Vlagatelj na dan oddaje vloge za NPO nima neporavnanih zapadlih finančnih obveznosti v višini 50 EUR ali več do Ministrstva za kohezijo in regionalni razvoj (v nadaljnjem besedilu: ministrstvo), pri čemer neporavnane obveznosti izhajajo iz naslova pogodb o sofinanciranju oz. o dodelitvi javnih sredstev in so bile kot neporavnane in zapadle spoznane z izvršilnim naslovom. | Preveri se na dan oddaje vloge za NPO.  Posebna dokazila s strani vlagatelja niso potrebna.  Izpolnjevanje pogoja preveri ministrstvo v lastnih evidencah. |
| 2 | V obdobju zadnjega leta, šteto za nazaj od dne oddaje vloge za NPO, vlagatelj nima neporavnanih zapadlih finančnih obveznosti iz naslova obveznih dajatev in drugih denarnih nedavčnih obveznosti v skladu z zakonom, ki ureja finančno upravo, ki jih pobira davčni organ (v višini 50 EUR ali več na dan oddaje vloge). | Posebna dokazila s strani vlagatelja niso potrebna.  Izpolnjevanje pogoja preveri ministrstvo pri Finančni upravi Republike Slovenije.  Vlagatelj ministrstvu poda podpisano in žigosano pooblastilo za pridobitev podatkov od Finančne uprave Republike Slovenije. |
| 3 | Med vlagateljem in ministrstvom oz. izvajalskimi institucijami ministrstva pri že sklenjenih pogodbah o sofinanciranju iz naslova nepovratnih javnih sredstev niso bile ugotovljene hujše nepravilnosti pri porabi javnih sredstev in izpolnjevanju ključnih pogodbenih obveznosti, zaradi česar je ministrstvo oz. izvajalska institucija odstopila od pogodbe o sofinanciranju, od odstopa od pogodbe pa še ni preteklo pet let. Pri povratnih sredstvih med vlagateljem in ministrstvom oz. izvajalskimi institucijami ministrstva pri že sklenjenih pogodbah ne sme priti do hujših kršitev pogodbenih obveznosti iz naslova pogodbe o poravnavi dolga. | Posebna dokazila s strani vlagatelja niso potrebna.  Izpolnjevanje pogoja preveri ministrstvo v lastnih evidencah. |
| 4 | Za iste že povrnjene upravičene stroške in aktivnosti, ki so predmet sofinanciranja v tem razpisu, vlagatelj ni in ne bo pridobil sredstev iz drugih javnih virov (sredstva evropskega, državnega ali lokalnega proračuna) (prepoved dvojnega financiranja). | Preverjanje izpolnjevanja tega pogoja predstavlja podpisana in žigosana izjava vlagatelja, da je s tem pogojem seznanjen in se z njim strinja. |
| **Posebni pogoji, ki jih mora izpolnjevati vlagatelj oz. projekt** | | |
| 1 | **Načrtovana vrednost projekta mora znašati najmanj 1.500.000,00 EUR v tekočih cenah ter brez davka na dodano vrednost** (oz. v stalnih cenah ter brez davka na dodano vrednost, če je predvidena dinamika izvedbe projekta krajša od enega leta). | Razvidno iz vloge ter investicijske dokumentacije. |
| 2 | S sredstvi tega Povabila se bo lahko sofinanciralo največ 100 % upravičenih stroškov za projekte, ki se bodo izvajali v kohezijski regiji Vzhodna Slovenija in največ 80 % upravičenih stroškov za projekte, ki se bodo izvajali v kohezijski regiji Zahodna Slovenija.  Delež sofinanciranja upravičenih stroškov v okviru posameznega projekta mora biti najmanj 60 %. | Razvidno iz vloge ter investicijske dokumentacije.  Najmanj 60-odstoten delež sofinanciranja EU+SLO upravičenih stroškov pomeni, da v primeru npr. 1.000.000,00 EUR upravičenih stroškov projekt izkazuje najmanj 600.000,00 EUR sofinanciranja EU+SLO. S tem pogojem se želimo izogniti drobljenju sredstev EU+SLO oz. »podfinanciranim« projektom, pri katerih bo težko zagotavljati lastne vire financiranja. |
| 3 | Vlagatelj mora imeti pravico graditi oziroma posegati v prostor v skladu z veljavno gradbeno zakonodajo. **Pravnomočno gradbeno dovoljenje za celoten projekt, ki je predmet vloge za NPO, mora biti pridobljeno in posredovano ministrstvu najkasneje v roku šestih (6) mesecev, šteto od oddaje dokumentacije za vlogo za NPO.** | Izpolnjevanje tega pogoja se preverja na podlagi k vlogi priložene kopije ustreznega pravnomočnega dovoljenja za poseg v prostor za celotno investicijo, pri čemer se mora dovoljenje glasiti na vlagatelja.  **Pravnomočnost dovoljenja za poseg v prostor mora biti potrjena z žigom o pravnomočnosti ali s potrdilom o pravnomočnosti izdanega dokumenta. V primeru, da v navedenem roku vlagatelj ne bo pridobil oz. posredoval pravnomočnega gradbenega dovoljenja, se pogodba o sofinanciranju ne sklene oz. se v primeru, da je pogodba o sofinanciranju že sklenjena, šteje, da je pogodba razvezana, vlagatelj pa mora vrniti morebitna prejeta sredstva po pogodbi v roku tridesetih (30) dni od pisnega poziva MKRR, povečana za zakonske zamudne obresti od dneva izplačila do dneva nakazila v proračun RS.**  V primeru, da za izvedbo projekta ni treba pridobiti gradbenega dovoljenja, mora vlagatelj priložiti potrdilo upravne enote, da gradbeno dovoljenje ni potrebno, pri čemer se kot potrdilo lahko šteje zavrnitev vloge za pridobitev gradbenega dovoljenja s strani upravne enote, iz katerega je razvidno, da gradbeno dovoljenje ni potrebno. |
| 4 | Objekt z zemljiščem, na katerem bo zgrajen podjetniški inkubator, mora biti ob oddaji vlogo NPO v lasti vlagatelja ali pa mora imeti vlagatelj za objekt oz. zemljišče, na katerem bo zgrajen podjetniški inkubator, pogodbo o služnosti ali pogodbo o ustanovitvi stavbne pravice ali koncesijsko pogodbo, sklenjeno med vlagateljem in lastnikom objekta oz. zemljišča ali dokazilo, da je vlagatelj določen za upravljavca v skladu z 11. členom Zakona o stvarnem premoženju države in samoupravnih lokalnih skupnosti (Uradni list RS, št. 11/18 in 79/18), s trajanjem še najmanj pet (5) let od datuma zaključka projekta. | Lastništva zemljišč se v primeru priloženega pravnomočnega gradbenega dovoljenja ne dokazuje posebej.  Lastništvo zemljišč se v primeru, da gradbeno dovoljenje ni potrebno, dokazuje z izpisom iz zemljiške knjige, iz katerega je razvidno, da je predlog za vpis vložen oz. potrjen in da ni nobenega drugega predloga za vpis v zemljiško knjigo, ki bi imel prednostni vrstni red in bi predlagatelju onemogočil vknjižbo lastninske pravice brez bremen. |
| 5 | Projekt mora biti skladen z namenom, ciljem in predmetom Povabila. | Skladnost se ugotavlja iz podatkov v vlogi in prijavnem obrazcu. |
| 6 | Projekti, katerih aktivnosti bodo/bi bile zaključene pred oddajo vloge za NPO, niso upravičeni do sofinanciranja. | Izpolnjevanje tega pogoja se ugotavlja na podlagi dokumentov iz vloge ter z morebitno izvedbo kontrole na kraju samem. |
| 7 | Vlagatelj mora imeti za projekt zaključeno finančno konstrukcijo oziroma ob upoštevanju virov po tem Povabilu zagotovljene vire za izvedbo celotnega projekta. | Če je dinamika investiranja projekta daljša od enega leta, mora biti finančna konstrukcija izražena v tekočih cenah. V primeru, da je dinamika investiranja projekta krajša od enega leta, je lahko finančna konstrukcija izražena v stalnih cenah (Uredba o enotni metodologiji za pripravo in obravnavo investicijske dokumentacije na področju javnih financ (Uradni list RS, št. 60/06, 54/10 in 27/16)).  Izpolnjevanje tega pogoja se ugotavlja iz investicijske dokumentacije in vloge. |
| 8 | Projekt mora predstavljati ekonomsko nedeljivo celoto aktivnosti, ki izpolnjuje natančno določeno (tehnično-tehnološko) funkcijo in ima jasno opredeljene cilje, skladne s Povabilom. | Izpolnjevanje tega pogoja se ugotavlja iz dokumentacije vloge in s pomočjo javno dostopnih prostorskih podatkov. |
| 9 | Projekt mora imeti vnaprej določeno trajanje ter določen začetek in konec izvajanja, v skladu z določili tega Povabila. | Izpolnjevanje tega pogoja se ugotavlja iz dokumentacije vloge. |
| 10 | Projekt mora biti ustrezno opredeljen v veljavnem aktu o proračunu vlagatelja, in sicer v načrtu razvojnih programov (NRP) - tretji del proračuna. Naziv projekta, zneski in viri financiranja morajo biti v investicijskem dokumentu, v obrazcih vloge in v NRP skladni do oddaje vloge NPO. | Izpolnjevanje tega pogoja se ugotavlja na podlagi dokumentov iz vloge. |
| 11 | Za projekt mora biti izdelana in s strani pristojnega organa vlagatelja potrjena investicijska dokumentacija v skladu z določili Uredbe o enotni metodologiji za pripravo in obravnavo investicijske dokumentacije na področju javnih financ (Uradni list RS, št. 60/06, 54/10 in 27/16**)**. Vlagatelj mora k vlogi predložiti podpisan(e) in žigosan(e) sklep(e) o potrditvi investicijske dokumentacije.  V investicijski dokumentaciji mora biti izkazana ustrezna kadrovska sposobnost za izvajanje projekta (navedba imena in priimka, delovnega mesta, referenc z enakimi oz. podobnimi investicijami, kot je projekt, ki je predmet Povabila (katere investicije, njihova vrednost) ter opis delovnih izkušenj posameznega člana projektne skupine).  Investicijski dokumentaciji mora biti priložen tloris podjetniškega inkubatorja, ki je predmet vloge za NPO. V tlorisu morajo biti jasno označena površina celotnega objekta, ki je predmet prijave ter uporabne površine, ki so namenjene inkubirancem. Pri tem mora biti najmanj 60 % tlorisa celotnega objekta t. i. uporabnih površin, namenjenih podjetniškim inkubirancem. Iz tlorisa mora biti razvidna predvidena zasedenost podjetniškega inkubatorja ter zasedenost novo urejenih uporabnih površin, namenjenih inkubirancem v roku treh (3) let po zaključku projekta.  Iz investicijske dokumentacije mora biti razvidna analiza stanja podjetniškega okolja v regiji z izkazano potrebo po izboljšanju start-up ekosistema z gradnjo podjetniških inkubatorjev, za spodbujanje novo nastalih podjetij in podjetij s potencialom hitre rasti v regiji, skladnost s strategijo pametne specializacije (S5) in razvojno specializacijo regije, pri čemer mora biti v analizi prikazano tudi povezovanje z že obstoječimi inkubatorji v regiji oz. iz drugih regij na način, da so izkazane komplementarnosti/ sinergije/ diferenciacije z že obstoječimi inkubatorji.  Vlagatelj mora v investicijskem dokumentu izkazati, da projekt predstavlja najboljše razmerje med količino podpore, izvedenimi dejavnostmi in doseganjem ciljev glede na člen 73(2) Uredbe (EU) 2021/1060, sicer je potrebno stopnjo sofinanciranja ustrezno znižati. Pri tem se upošteva dokument Economic Appraisal Vademecum 2021-2027 General Principles and Sector Applications, objavljen na spletni strani  https://jaspers.eib.org/LibraryNP/EC%20Reports/Economic%20Appraisal%20Vademecum%202021-2027%20-%20General%20Principles%20and%20Sector%20Applications.pdf  ob smiselnem upoštevanju dokumenta Guide to Cost-Benefit Analysis of Investment Projects, Economic appraisal tool for Cohesion Policy 2014-2020, december 2014, objavljenega na spletni strani http://ec.europa.eu/regional\_policy/ sources/docgener/studies/pdf/cba\_guide.pdf (Smernice Evropske komisije za izdelavo analize stroškov in koristi za investicijske projekte oz. smernice EK za izdelavo CBA).  Sestavni del investicijske dokumentacije mora biti tudi izračun finančne vrzeli, izdelan skladno z Uredbo (EU, Euratom) 2018/1046, Uredbo (EU) št. 1303/2013 in Uredbo EU 480/2014 ter dokumentom Evropske komisije Guide to Cost-Benefit Analysis of Investment Projects – Economical appraisal tool for Cohesion Policy 2014–2020.Če se projekt izvaja v več fazah, se finančna vrzel izdeluje za fazo, ki je predmet vloge. | Izpolnjevanje tega pogoja se ugotavlja na podlagi dokumentov iz vloge.  **Podpisani in žigosani sklep o potrditvi posamezne investicijske dokumentacije mora vsebovati datum, št. sklepa, naziv projekta, vrednost projekta v tekočih cenah ter vire financiranja projekta.** |
| 12 | Vlagatelj mora za projekt izvesti predhodni postopek presoje vplivov na okolje oz. opraviti/pridobiti presojo vplivov na okolje (v nadaljnjem besedilu: PVO) v skladu z določili Uredbe o posegih v okolje. Okoljevarstveno soglasje oz. odločba o izvedbi predhodnega postopka presoje vplivov na okolje za projekt, ki je predmet vloge za NPO, mora biti predloženo vlogi za NPO.  Vlagatelj bo moral v vlogi NPO pojasniti, kako bo pri izvedbi projekta upošteval tehnična merila in izvedel omilitvene ukrepe na način, da aktivnosti projekta ne bodo imele bistvenega škodljivega vpliva na katerega koli od šestih okoljskih ciljev v skladu s tehničnimi smernicami Evropske komisije za DNSH (2021/C 58/01.)[[5]](#footnote-5)  Vlagatelj bo moral presoditi tudi o odpornosti projekta na podnebne spremembe. | Izpolnjevanje tega pogoja se ugotavlja na podlagi Izpolnjenih obrazcev, ki bodo vlagateljem posredovani pred oddajo vloge NPO. |
| 13 | Vlagatelj mora vlogi predložiti predlog poslovnega načrta delovanja inkubatorja (namen, cilji, ciljne skupine, programska usmeritev glede na Slovensko strategijo trajnostne pametne specializacije (S5), predvidene aktivnosti inkubatorja, okvirni finančni načrt, zagotavljanje finančne vzdržnosti po zaključku projekta (predvideni finančni viri in mehanizmi za kritje stroškov delovanja in vzdrževanja inkubatorja) ter podatke o upravljavcu inkubatorja (predvideni način izbora upravljavca, zahteve glede značilnosti in potrebnih izkušenj/prednosti za vodenje in upravljanje inkubatorja). | Izpolnjevanje tega pogoja se preverja na podlagi podatkov v vlogi in prijavnem obrazcu ter predlogu načrta upravljanja inkubatorja. |
| 14 | **Velikost novo zgrajenega inkubatorja mora biti najmanj 900 m2.**  **Velikost novo razširjenega dela inkubatorja mora biti najmanj 900 m2 (v to velikost ne šteje že obstoječi del inkubatorja).** | Izpolnjevanje tega pogoja se ugotavlja na podlagi dokumentov iz vloge.  Načeloma mora biti ta pogoj dosežen na eni lokaciji izvajanja projekta. Dopuščamo možnost, da se inkubator vzpostavi na več lokacijah, pri čemer mora biti najmanjša velikost prostorov inkubatorja na eni lokaciji 300 m2, hkrati pa mora biti to en celovit inkubator, ki ga bo upravljal en upravljavec.  Upoštevati je treba, da je na vseh lokacijah treba vzpostaviti nove (uporabne) površine inkubatorja – to pomeni, da projekt, ki bi na eni lokaciji vključeval le nakup opreme (brez gradnje novega ali razširitve obstoječega objekta), na drugi pa gradnjo ali razširitev obstoječega objekta, ne bi izpolnjeval pogojev Povabila. |
| 15 | **Velikost uporabnih površin novo zgrajenega/razširjenega inkubatorja mora biti najmanj 60 % celotne velikosti (razširjenega) inkubatorja oz. najmanj 540 m2.** | Izpolnjevanje tega pogoja se ugotavlja na podlagi dokumentov iz vloge. |
| 16 | **Zasedenost uporabnih površin inkubatorja najkasneje v obdobju treh (3) let od zaključka projekta mora biti najmanj 70 %.** | Izpolnjevanje tega pogoja se ugotavlja na podlagi dokumentov iz vloge. |
| 17 | **Število vključenih podjetij v inkubator, ki je predmet projekta, mora biti najkasneje v obdobju treh (3) let od zaključka projekta najmanj 20,** **od tega število podjetij na prednostnih področjih S5 najmanj 5.** | Izpolnjevanje tega pogoja se ugotavlja na podlagi dokumentov iz vloge.  Gre za kumulativno vrednost v celotnem triletnem obdobju od zaključka projekta. |
| 18 | **Število izvedenih usposabljanj oz. delavnic v okviru inkubatorja, ki je predmet projekta, mora biti najkasneje v obdobju treh (3) let od zaključka projekta najmanj 30.** | Izpolnjevanje tega pogoja se ugotavlja na podlagi dokumentov iz vloge.  Gre za kumulativno vrednost v celotnem triletnem obdobju od zaključka projekta. |
| 19 | **Število izvedenih projektov z gospodarstvom in/ali raziskovalnimi institucijami, izobraževalnimi institucijami v okviru inkubatorja, ki je predmet projekta, mora biti najkasneje v obdobju treh (3) let od zaključka projekta najmanj 10, od tega število izvedenih projektov na prednostnih področjih S5 najmanj 5.** | Izpolnjevanje tega pogoja se ugotavlja na podlagi dokumentov iz vloge.  Gre za kumulativno vrednost v celotnem triletnem obdobju od zaključka projekta. |
| 20 | **Število vključenih novih podjetij, ki preživijo na trgu, mora biti najkasneje v obdobju treh (3) let od zaključka projekta najmanj 5.** | Izpolnjevanje tega pogoja se ugotavlja na podlagi dokumentov iz vloge.  Gre za kumulativno vrednost v celotnem triletnem obdobju od zaključka projekta. |

V primeru dvoma glede izpolnjevanja pogojev lahko ministrstvo zahteva dodatna pojasnila ali dokazila.

# ROKI IN NAČIN ODDAJE VLOGE NPO

Vlagatelj mora dokumentacijo za vlogo NPO posredovati najkasneje do 30. 5. 2025.

Dokumentacijo je treba poslati ali vložiti na naslov Ministrstvo za kohezijo in regionalni razvoj, Kotnikova 5, 1000 Ljubljana. Oddaja dokumentacije je možna na zgornjem naslovu v glavni pisarni ministrstva, od ponedeljka do četrtka med 7.30 in 15.30 in v petek med 7.30 in 14.30.

Dokumentacija mora biti oddana v zaprti ovojnici, ki je opremljena z napisom »Dogovor za razvoj regij – dokumentacija za vlogo NPO«.

**PRESOJA VPLIVOV NA OKOLJE IN NAČELO »DA SE NE ŠKODUJE BISTVENO« (DO NO SIGNIFICANT HARM – DNSH)**

**Presoja vplivov na okolje**

V skladu z določili Uredbe o posegih v okolje in Priloge I k tej uredbi je za načrtovane projekte treba izvesti Presojo vplivov na okolje oziroma predhodni postopek v naslednjih primerih:

1. presoja vplivov na okolje (PVO) je obvezna za:

* posege, namenjene trgovski, športni, rekreativni, zabaviščni, kulturni, izobraževalni, zdravstveni dejavnosti (urbanistični projekti, če presegajo 10 ha),
* stavbe, ki presegajo bruto tlorisno površino 30.000 m2 ali nadzemno višino 70 m ali podzemno globino 30 m,

1. predhodni postopek presoje vplivov na okolje je treba izvesti za:

* posege, namenjene pretežno bivanju in spremljajočim dejavnostim (območja stanovanj), če presegajo 10 ha,
* stavbe, ki presegajo bruto tlorisno površino 10.000 m2 ali nadzemno višino 50 m ali podzemno globino 10 m.

Vlogi za posamezen projekt je treba priložiti dokazilo o izvedenem predhodnem postopku ali presoji vplivov na okolje v skladu s prej navedenimi predpisi.

**Načelo DNSH**

V skladu z Okoljskim poročilom k Programu evropske kohezijske politike v obdobju 2021–2027 v Sloveniji ukrep izgradnje oziroma obnove podjetniškega inkubatorja v okviru prednostne naložbe evropske kohezijske politike 2021–2027, Cilj politike 1: Konkurenčnejša in pametnejša Evropa s spodbujanjem inovativne in pametne gospodarske preobrazbe ter regionalne povezljivosti na področju IKT, Prednostna naloga 1: Inovacijska družba znanja, Specifični cilj RSO1.3. Krepitev trajnostne rasti in konkurenčnosti MSP ter ustvarjanje delovnih mest v MSP, med drugim s produktivnimi naložbami predvidoma nima bistvenega škodljivega vpliva na katerega koli od šestih okoljskih ciljev ob upoštevanju tehničnih meril, omilitvenih ukrepov in priporočil, navedenih v Prilogi Programa evropske kohezijske politike v obdobju 2021–2027 v Sloveniji: DNSH - Tehnična merila za izbor projektov za izpolnjevanje načela, da se ne škoduje bistveno.

Projekti izgradnje ekonomsko poslovne infrastrukture (podjetniški inkubatorji) morajo vključevati omilitvene ukrepe in priporočila, ki so za posamezne vrste projektov navedeni v Prilogi Programa evropske kohezijske politike v obdobju 20212027 v Sloveniji: Omilitveni ukrepi in priporočila z ustrezno vsebinsko utemeljitvijo, da izvedba načrtovanih omilitvenih ukrepov prispeva k doseganju naslednjih okoljskih ciljev:

1. blažitev podnebnih sprememb,
2. prilagajanje na podnebne spremembe,
3. trajnostna raba ter varstvo vodnih in morskih virov,
4. krožno gospodarstvo, vključno s preprečevanjem odpadkov in recikliranjem,
5. preprečevanje in nadzorovanje onesnaževanja zraka, vode ali tal,
6. varstvo in ohranjanje biotske raznovrstnosti in ekosistemov.

Vsebinsko oceno skladnosti z načelom DNSH je treba izvesti na ravni posameznega projekta ob upoštevanju kontrolnega seznama iz Tehničnih smernic za uporabo »načela, da se ne škoduje bistveno« v skladu z Uredbo o vzpostavitvi mehanizma za okrevanje in odpornost (Obvestilo Komisije 2021/C 58/01).

Obrazec za oceno skladnosti z DNSH bo objavljen na spletnih straneh ministrstva.

Pri opredelitvi morebitnih omilitvenih ukrepov za posamezen projekt se upoštevajo omilitveni ukrepi iz Programa evropske kohezijske politike v obdobju 2021–2027 v Sloveniji.

Skladnost projekta z EU in nacionalno zakonodajo ter izvedene presoje vplivov na okolje še ne pomenijo, da so s tem zahteve glede presoje projekta z vidika načela DNSH že ustrezne. Glede na specifično zasnovo posameznega ukrepa lahko na primer izvedba presoje vplivov na okolje in potrebnih blažilnih ukrepov za varstvo okolja v nekaterih primerih zadostuje, da se dokaže skladnost z načelom DNSH.

Za nekatere okoljske cilje pa je treba izvesti dodatno presojo projekta za oceno skladnosti z načelom, da se ne škoduje bistveno. V konkretnem primeru izgradnje podjetniškega inkubatorja to pomeni, da se pri navedbi skladnosti projekta z načelom DNSH lahko, kot utemeljitev skladnosti, uporabijo navedbe iz izvedene presoje vplivov na okolje.

**Presoja odpornosti projekta na podnebne spremembe (»climate proofing«)**

V skladu s točko (j) člena 73(2) Uredbe (EU) 2021/1060 morajo biti infrastrukturne naložbe, katerih pričakovana življenjska doba je najmanj pet let, odporne na podnebne spremembe.

Podnebna odpornost pomeni proces, s katerim se prepreči, da bi infrastrukturo prizadeli morebitni dolgoročni podnebni vplivi, hkrati pa se zagotovi, da se spoštuje načelo »energetska učinkovitost na prvem mestu« in da je raven emisij toplogrednih plinov, ki izhaja iz projekta, v skladu s ciljem podnebne nevtralnosti do leta 2050.

Energetska učinkovitost na prvem mestu pomeni, da se pri energetskem načrtovanju in odločitvah glede naložb čim bolj upoštevajo alternativni ukrepi za stroškovno učinkovito energetsko učinkovitost, da bi dosegli učinkovitejše povpraševanje po energiji in njeno ponudbo, zlasti s stroškovno učinkovitimi prihranki končne porabe energije, pobudami za prilagajanje na odjem ter učinkovitejšo pretvorbo, prenosom in distribucijo energije, pri čemer pa bi vseeno dosegli cilje teh odločitev.

Obrazec za presojo odpornosti projekta na podnebne spremembe (»climate proofing«) bo objavljen na spletnih straneh ministrstva.

**Shema in skladnost s pravili državnih pomoči**

Projekt z vidika investitorja ne predstavlja državne pomoči, ker je upravičenec občina.

Projekt z vidika upravljanja objekta ne bo predstavljal državne pomoči, kar bo vlagatelj moral zagotoviti s transparentnim načinom izbora upravljavca. S pogodbo o upravljanju z izbranim upravljavcem podjetniškega inkubatorja bo moral poskrbeti, da ne bo prišlo do prelivanja javnih sredstev, ki bodo namenjena izvajanju negospodarskih dejavnosti, v izvajanje gospodarskih dejavnosti v okviru inkubatorja.

Projekt z vidika uporabe ne bo predstavljal državne pomoči, ker bodo objekt in oprema, ki so predmet projekta (stroški nakupa opreme v inkubatorju so upravičeni za površine, ki so namenjene inkubirancem ter za ureditev skupnih prostorov (npr. sejne sobe, co-working, toaletni in drugi prostori), ki so nujno potrebni za delovanje inkubatorja ter za izvajanje storitev, dogodkov, izobraževanj itd. v okviru le-tega) na voljo vsem uporabnikom na odprt, pregleden in nediskriminatoren način.

Nakup notranje opreme (oprema, potrebna za ureditev prostorov) in druge opreme, namenjene izvajanju tržnih dejavnosti podjetij/organizacij, ki izvajajo podporne storitve v okviru inkubatorja (npr. nakup opreme za gostinsko ponudbo, nakup tehnološke, raziskovalne in druge opreme za podjetja/organizacije) in za pridružene oziroma partnerske organizacije/institucije (kot. je npr. oprema za ureditev predavalnic, kabinetov, laboratorijev itd.) ni upravičen strošek, zato to ne predstavlja državne pomoči.

**OSTALE ZAHTEVE**

Vlagatelji so seznanjeni s spodaj navedenimi posledicami in bodo pri izvajanju projekta upoštevali in spoštovali spodaj navedene zahteve.

## Zahteve glede hranjenja dokumentacije, spremljanja in evidentiranja

Vlagatelj bo dolžan zagotavljati dostopnost in hrambo celotne originalne dokumentacije, vezane na projekt, in ministrstvu in drugim nadzornim organom zagotavljati vpogled v navedeno dokumentacijo za potrebe bodočih preverjanj še 10 (deset) let po zaključku projekta.

Vlagatelj mora voditi in spremljati porabo sredstev za projekt računovodsko ločeno na posebnem stroškovnem mestu ali po ustrezni računovodski kodi za vse transakcije v zvezi s projektom, tako da je v vsakem trenutku zagotovljen pregled nad namensko porabo sredstev, ne glede na računovodska pravila Republike Slovenije.

## Zahteve glede informiranja in obveščanja javnosti, ki jim morajo zadostiti upravičenci

Odgovornost vlagateljev glede komuniciranja je določena v členu 50 Uredbe (EU) 2021/1060. Prav tako morajo vlagatelji zadostiti zahtevam vsakokratno veljavnih Navodil organa upravljanja na področju zagotavljanja prepoznavnosti, preglednosti in komuniciranja evropske kohezijske politike v obdobju 2021–2027.

Sprejetje financiranja s strani upravičenca pomeni tudi privolitev v vključitev na seznam operacij, ki bo javno objavljen.

## Zahteve glede dostopnosti dokumentacije nadzornim organom

Vlagatelj mora omogočiti tehnični, administrativni in finančni nadzor nad izvajanjem projekta. Nadzor izvajajo ministrstvo, nacionalni koordinator za revizijo (Urad za nadzor proračuna – UNP), nacionalni koordinator za stroške (Ministrstvo za finance) in/ali druge domače ali evropske nadzorne institucije (v nadaljnjem besedilu: nadzorni organi).

Vlagatelj bo moral nadzornim organom predložiti vse dokumente, ki izkazujejo resničnost, pravilnost in skladnost upravičenih stroškov sofinanciranega projekta. V primeru preverjanja na kraju samem bo moral vlagatelj omogočiti vpogled v računalniške in računovodske programe, listine in postopke v zvezi z izvajanjem projekta ter rezultate projekta (iz dokumentarnih in informacijskih sistemov). Vlagatelj bo o izvedbi preverjanja na kraju samem praviloma predhodno pisno obveščen, ministrstvo ali drug nadzorni organ pa lahko pregled na terenu opravi tudi brez predhodne najave. Vlagatelj bo dolžan ukrepati v skladu s priporočili iz končnih poročil nadzornih organov in redno obveščati ministrstvo o izvedenih ukrepih.

## Zahteve glede zagotavljanja enakih možnosti in trajnostnega razvoja

Pri izvedbi projektov morajo biti spoštovana načela enakosti spolov, enakih možnosti in nediskriminacije. V skladu z 12. členom Zakona o enakih možnostih žensk in moških (Uradni list RS, št. 59/02, 61/07 – ZUNEO-A, 33/16 – ZVarD in 59/19) je treba v okviru izvedbe projektov zagotoviti enako obravnavanje obeh spolov. Pri gradnji objektov je treba upoštevati enake možnosti in nediskriminacijo – dostopnost za invalidne oziroma gibalno ovirane osebe. Pri izvedbi javnega naročanja je treba z uporabo jasnih, objektivnih in nediskriminatornih pogojev in meril za izbor vlog v celoti zagotoviti transparentnost in spoštovanje pravnega reda Evropske unije in Republike Slovenije.

Upravičenec bo moral rezultate projekta uresničevati v skladu z načelom trajnostnega razvoja in ob spodbujanju cilja Evropske Unije o ohranjanju, varovanju in izboljšanju kakovosti okolja, ob upoštevanju načela onesnaževalec plača v skladu s členom 8 Uredbe (EU) 2021/1056.

## Zahteve glede varovanje osebnih podatkov in poslovnih skrivnosti

Varovanje osebnih podatkov, ki jih ministrstvu posredujejo vlagatelji, bo zagotovljeno v skladu z veljavno zakonodajo, ki ureja varovanje osebnih podatkov, vključno s splošno uredbo GDPR in ZVOP-1.

Vsi podatki iz vlog, ki jih komisija odpre, so informacije javnega značaja, razen tistih podatkov, ki jih vlagatelj posebej označi, in sicer poslovne skrivnosti, osebni podatki in druge izjeme iz 6. člena Zakona o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15, 7/18 in 141/22, v nadaljnjem besedilu: ZDIJZ), ki niso javno dostopne in tako ne smejo biti razkrite oziroma dostopne javnosti. Poslovna skrivnost se lahko nanaša na posamezen podatek ali na del vloge, ne more pa se nanašati na celotno vlogo. Vlagatelj mora pojasniti, zakaj posamezen podatek ne sme biti dostopen javnosti kot informacija javnega značaja. Če vlagatelj ne označi in razloži takšnih podatkov v vlogi, bo ministrstvo lahko domnevalo, da vloga po stališču vlagatelja ne vsebuje poslovnih skrivnosti in drugih izjem iz 6. člena ZDIJZ.

Namen obdelave osebnih podatkov, ki jih ministrstvu posredujejo vlagatelji, je izvedba Povabila, vodenje podatkov, evidenc, analiz in drugih zbirk za ministrstvo in nadzorne organe in sicer o izidu Povabila in o izvajanju pogodbe o (so)financiranju. Nadalje je namen obdelave osebnih podatkov tudi izdelava študij in vrednotenj, sodelovanje in priprava oziroma izdelava vlog v postopkih pred pristojnimi organi (postopki pred sodnimi, preiskovalnimi ali drugimi pristojnimi organi). Osebni podatki se bodo obdelovali tudi za namene učinkovitega delovanja informacijskih sistemov ali pripomočkov, ki jih uporablja ali jih je dolžno uporabljati ministrstvo.

Podatki o sofinanciranih projektih, za katere je tako določeno s predpisi ali ki so javnega značaja, se bodo objavili. Objavljen bo seznam vlagateljev, ki bo obsegal navedbo vlagatelja, naziv projekta, programsko območje vlagatelja in znesek javnih virov financiranja projekta. Objave podatkov o projektih in vlagateljih bodo izvedene v skladu z ZDIJZ.

## Zahteve glede spremljanja in vrednotenja doseganja ciljev in kazalnikov projekta

Vlagatelj mora v vlogi realno prikazati načrtovane cilje projekta. Podatki iz vloge za prijavo (prejete dokumentacije) bodo osnova za spremljanje pričakovanih rezultatov in bodo kot takšni tudi priloga pogodbe o dodelitvi sredstev.

V primeru, da med izvajanjem projekta pride do sprememb, ki bi vplivale na oceno vloge, tako da bi se ocena znižala pod prag sofinanciranih projektov, ministrstvo lahko odstopi od pogodbe o dodelitvi sredstev ter zahteva vrnitev izplačanih sredstev skupaj z zakonskimi zamudnimi obrestmi od dneva izplačila do dneva nakazila v proračun RS.

Nedoseganje kazalnikov učinka je razlog za vračilo sredstev v celoti.

V primeru, da vlagatelj v obdobju treh (3) letih od zaključka projekta ne bo dokazal uresničitev načrtovanih kazalnikov rezultata v celoti, lahko ministrstvo zahteva vračilo že izplačanih sredstev oziroma sorazmernega dela sredstev za nerealizirane kazalnike rezultata projekta, skupaj z zakonskimi zamudnimi obrestmi od dneva izplačila do dneva nakazila v proračun RS.

**Zahteve glede omejitve sprememb operacije**

Vlagatelji bodo morali smiselno upoštevati omejitve glede sprememb operacije v skladu s členom 65 Uredbe (EU) 2021/1060. Če v osmih letih od datuma končnega izplačila vlagatelju nastopi karkoli od naslednjega:

* 1. prenehanje ali preselitev proizvodne dejavnosti iz regije na ravni NUTS 2, v kateri je prejel podporo,
  2. sprememba lastništva infrastrukturnega objekta, ki daje podjetju ali javnemu telesu neupravičeno prednost ali
  3. bistvena sprememba, ki vpliva na njen značaj, cilje ali pogoje izvajanja, zaradi česar bi se razvrednotili njeni prvotni cilji,

so vlagatelji dolžni vrniti neupravičeno prejeta sredstva skupaj z zakonskimi zamudnimi obrestmi od dneva izplačila do dneva nakazila v proračun RS.

## Posledice, če se ugotovi, da je v postopku potrjevanja ali izvrševanja projektov prišlo do resnih napak, nepravilnosti, goljufije ali kršitve obveznosti

V kolikor se ugotovi, da je v postopku potrjevanja projektov ali izvajanja projektov prišlo do resnih napak, nepravilnosti ali kršitve obveznosti, ali pa vlagatelj ministrstva ni seznanil z vsemi dejstvi in podatki, ki so mu bili znani ali bi mu morali biti znani oziroma, da je posredoval neresnične, nepopolne podatke oziroma dokumente ali prikril informacije, ki bi jih bil v skladu s tem Povabilom dolžan razkriti, ker bi lahko vplivali na odločitev ministrstva o dodelitvi sredstev ali da je neupravičeno pridobil sredstva po tem Povabilu na podlagi ponarejene listine ali kaznivega dejanja, bo ministrstvo odstopilo od pogodbe, vlagatelj pa bo dolžan vrniti neupravičeno prejeta sredstva skupaj z zakonskimi zamudnimi obrestmi od dneva izplačila do dneva nakazila v proračun RS. Če je takšno ravnanje namerno, se bo obravnavalo kot goljufija.

## Posledice, če se ugotovi, da aktivnosti na projektu niso bile v skladu s pravom Republike Slovenije

V kolikor se ugotovi, da aktivnosti na projektu niso bile v skladu s pravom Republike Slovenije, bo ministrstvo odstopilo od pogodbe, vlagatelj pa bo dolžan vrniti neupravičeno prejeta sredstva skupaj z zakonskimi zamudnimi obrestmi od dneva izplačila do dneva nakazila v proračun RS.

## Posledice, če se ugotovi dvojno financiranje posamezne projekta ali, da je višina financiranja projekta presegla maksimalno dovoljeno stopnjo oziroma znesek pomoči

Dvojno uveljavljanje stroškov in izdatkov, ki so že bili povrnjeni iz katerega koli drugega vira, ni dovoljeno. V kolikor se ugotovi dvojno uveljavljanje stroškov in izdatkov, ministrstvo zahteva vračilo že izplačanih sredstev skupaj z zakonitimi zamudnimi obrestmi od dneva izplačila do dneva nakazila v proračun RS. Vlagatelju se bo vrednost sofinanciranja po pogodbi znižala za vrednost vrnjenih zneskov iz naslova dvojnega uveljavljanja stroškov in izdatkov.

Če je dvojno uveljavljanje stroškov in izdatkov namerno, se bo obravnavalo kot goljufija. Ministrstvo v primeru goljufije prekine izplačevanje sredstev in/ali odstopi od pogodbe, vlagatelj pa bo dolžan vrniti neupravičeno prejeta sredstva skupaj z zakonskimi zamudnimi obrestmi od dneva izplačila do dneva nakazila v proračun RS.

V kolikor se ugotovi, da je višina sofinanciranja projekta presegla maksimalno dovoljeno stopnjo, ministrstvo zahteva vrnitev preveč izplačanih sredstev skupaj z zakonskimi zamudnimi obrestmi od dneva izplačila do dneva nakazila v proračun RS.

# DODATNE INFORMACIJE IN OBVEŠČANJE

Dodatne informacije so vlagateljem dosegljive na podlagi pisnega zaprosila, posredovanega na elektronski naslov gp.mkrr@gov.si s pripisom Dogovor za razvoj regij 2020–2027 – delovna skupina.

Vprašanja in odgovori bodo objavljeni na spletni strani ministrstva, zato vlagatelje pozivamo k pazljivosti pri postavljanju vprašanj, da v njih ne bi razkrili morebitnih osebnih podatkov, poslovnih skrivnosti in drugih podatkov, ki ne smejo biti javno objavljeni.

Potencialni vlagatelji bodo o vseh novostih sproti obveščeni na spletni strani MKRR.

1. Sem sodi tudi obnova objekta, če ta pomeni vzpostavitev novih (uporabnih) površin inkubatorja. [↑](#footnote-ref-1)
2. Nepridobitne pravne osebe, ki pridobijo status socialnega podjetja, tj. društvo, zavod, ustanova, gospodarska družba, zadruga, evropska zadruga ali druga pravna oseba zasebnega prava, ki ni ustanovljena izključno z namenom pridobivanja dobička ter premoženja ne deli, prav tako ne deli ustvarjenega presežka prihodkov nad odhodki. [↑](#footnote-ref-2)
3. Podrobneje so področja, ki se upoštevajo pri skladnosti z S5, opredeljena na povezavi https://evropskasredstva.si/app/uploads/2023/10/Priloga-Tabela-FP-in-PS\_december-2022.xlsx. [↑](#footnote-ref-3)
4. Vsakemu izmed navedenih kazalnikov rezultata se določi 25-odstotni delež v doseganju kazalnikov. To pomeni, da nedoseganje enega kazalnika lahko privede do vračila 25 % izplačanih nepovratnih sredstev. [↑](#footnote-ref-4)
5. https://evropskasredstva.si/app/uploads/2023/02/Priloga-Programa\_DNSH\_Tehnicna-merila-za-izbor-projektov.pdf

   https://evropskasredstva.si/app/uploads/2023/02/Priloga-Programa\_Omilitveni-ukrepi-in-priporocila.pdf

   https://eur-lex.europa.eu/legal-content/SL/TXT/PDF/?uri=CELEX:52021XC0218(01) [↑](#footnote-ref-5)